Kongres teen rassisme komMinister Nathi Mthethwa. Foto: GCIS/Flickr/GovernmentZA Nathi Mthethwa, minister van kuns en kultuur, het die week met “voorstanders van maatskaplike samehorigheid” vergader oor maniere waarop die land nasiebou en maatskaplike samehorigheid kan versterk en rassisme kan uitroei. “Die voorstanders van maatskaplike samehorigheid is ŉ groep vooraanstaande Suid-Afrikaners wat ŉ prominente rol in nasiebou en maatskaplike samehorigheid speel. Die gesprek het ten doel gehad om op ŉ pad vorentoe te besluit vir die ontwikkeling van sektorale en nasionale planne om maatskaplike samehorigheid te verbeter, rassisme teen te staan en diskriminasie in Suid-Afrika uit te wis,” het Mthethwa gesê. Volgens Mthethwa moet Suid-Afrikaners stelling inneem teen rassisme deur ŉ nasionale diskoers teen rassisme te bevorder. Regter Yvonne Mokgoro, een van die voorstanders van maatskaplike samehorigheid, het gesê ten einde ŉ suksesvolle nasionale plan rakende maatskaplike samehorigheid en nasiebou te bewerkstellig, moet die program spesifiek daarop fokus om die samelewing in sy geheel te mobiliseer. Die slagoffers van uitsluiting sowel as die slagoffers van hul eie voorregte moet nie agterweë gelaat word nie, het Mokgoro gesê. “Suid-Afrika is ŉ multikulturele samelewing wat ŉ rassenalatenskap het, so daar is ŉ behoefte om ŉ multikulturele en multirassige program te hê regoor die samelewing in skole, kerke, werkplekke en sosiale byeenkomste om rassisme te onderdruk. Die idee van ŉ land wat verenig is in sy diversiteit moet duidelik wees deur die bevordering en bewaring van alle inheemse kulture en kennis om verdraagsaamheid aan te moedig en dus die ideaal van eenheid in diversiteit te bevorder,” het Mokgoro gesê.